Христо Радевски
Туй е тя

chitanka.info

Виж: небето се разтвори.

Слънчо метна пак зари

над полета и гори.

Слушай: някой ни говори

през бъбривия капчук:

        — Аз съм тук!

        Аз съм тук!

        Аз съм тук!

И снегът се достопява

в улицата, в твоя двор.

А от близкия стобор

някому се подиграва

птиченцето с весел вик:

        — Чик-чирик!

        Чик-чирик!

        Чик-чирик!

Хей, от планините сини

ведър весел вятър вей.

Той ни буди, той ни пей:

— Хора, къщи и градини,

чуйте, вижте — туй е тя:

        Пролетта!

        Пролетта!

        Пролетта!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.